**Анализ на „Заточеници” – Пейо Яворов**

1. **История на творбата**

Поводът за написването на Яворовото стихотворение е едно събитие, което историята нарича „солунска афера”:

„*Солунска афера (1901). Един от най-големите провали във ВМОРО, довел до най-значителното разстройство в организационната мрежа. Предизвикан е от разкритията на М. Михайлов от Прилеп – прислужник при ЦК на ВМОРО в Солун, заловен от турските власти на 23 януари 1901г. Арестувани са много революционни дейци, включително и членове на ЦК Хр. Татарчев, Хр. Матов, Пере Тошев, Иван Хаджиниколов и др. В ръцете на османските власти попадат уставът и правилникът за четите и други важни документи; разкрити са връзките на организацията в България. Мнозина са осъдени на различни срокове затвор и заточение. Членовете на ЦК на ВМОРО са заточени (6 юли 1901) в Подрумкале, Мала Азия…” („Алманах на българските национални движения след 1878г.”)*

Първата публикация на стихотворението е в сп. „Мисъл” през 1902 със заглавие „Към Подрумкале”. После Яворов променя заглавието. Според литературния критик Никола Георгиев „ *ефектът от промяната е очевиден: като не губи връзката си с единичното и конкретното, творбата увеличава своята многозначност и обобщителност*.”

1. **Роля на заглавието и подзаглавието**

Зад. Направете морфологичен анализ на съществителното име ***заточеници…….***

***Защо е избрана формата за мн.число? Какво е заточен като част на речта и какво означава. Имайте предвид, че едно от значенията на наставката – ик е да покаже принадлежност към определена категория хора.***

***Какви хора са заточениците? Кое е общото между хъшовете и заточениците, а кое-различното? Различават ли се думите заточеник и затворник, а заточеник и изгнаник?***

Със смяната на заглавието текстът става по-обобщен, не се търси конкретно събитие, а общочовешки проблем; напомня на „Хайдути” на Ботев, „Немили-недраги” на Вазов; има посвещение на Тодор Александров, близък другар на Яворов.

1. **Жанр на творбата** – има изповедно-елегичен характер; доминират скръбните чувства, породени от раздялата с родината и неизпълнение синовен дълг на борците за свобода

**ЕЛЕГИЯ**

Въпроси:

Припомнете си началната картина и изследвайте как поетът използва богатството и изразните възможности на езика при нейното изграждане.

През чии очи е видян морският пейзаж? Кои думи и изрази ви насочват?

Накъде е отправен погледът на заточениците в началото и в края на строфата?

Чрез кои думи се създава усещане за спокойствие?

Кои са цветовете в тази картина?

Как разбирате израза „попътни тихи ветрове”?

Потърсете доказателства, че морският пейзаж е своеобразна проекция на драматичната съдба на заточениците, и допълнете таблицата.

|  |  |
| --- | --- |
| Пейзаж | Драматичната съдба на заточениците |
| Заник-слънце, на границата между деня и ………., между светлината и ………………… | На границата между родината и чуждото пространство (заточението); залезът на мечтата да видят земята си свободна |
| Игра стихийна | Множество безуспешни опити да бъде освободена Македония; играта на историята |
| Уморени | Страдат, понеже не могат да бъдат себе си, не могат да се борят за идеала си; не са изпълнили докрай свещен дълг |
| Почиват | Принудително бездействат, защото ………………………………………………………………….. |
| Яростни вълни | Душите им се разкъсват от болка и ярост, тъй като …………………………………………………………………………………………………………. |
| Повърхността на морето изглежда спокойна, но се усеща скрито напрежение под нея. | Външно заточениците ……………………………………………………………………………………………………………………………………………………………….. |

Задачи към втора строфа:

* Какво е изразено чрез наречията някога и едва ли?
* Защо необятният свят ще бъде само сън за заточениците?
* С кои думи се изгражда представата за родината дом? Допълнете таблицата.

|  |  |  |
| --- | --- | --- |
| Географска област | Река | Планина |
| Мизия | Дунав | Балканът |
|  |  |  |
|  |  |  |

* Чрез кои думи е показано, че родината е нещо много ценно? Обяснете употребата на умалителното зарица.

Въпроси към трета строфа:

* Довършете твърденията:

Тя е най-важна в смислово отношение, защото…………………………..

В композиционно отношение тази строфа е ……………………………….

* Как заточениците определят себе си?
* Какво е отношението към предателите?
* Коя съдба е „завидна”?

Анализирайте четвърта строфа:

* Защо започва със съюза но?
* Какви чувства изразява междуметието уви?
* Кое създава усещането за динамичност и необратимост на събитията
* Кой израз бележи промяната на времето?
* Как ще обясните споменаването на Атон? Защо е парактеризиран с епитета „чутния”?

Въпроси към пета строфа

* Каква е ролята на съюза и?
* Какви са преживяванията на героите?
* Как разбирате метафората „угаснал взор”?
* Дайте примери за изразни средства, като попълните таблицата.

|  |  |
| --- | --- |
| Художествени средства | Примери |
| Повторение |  |
| Епитети |  |
| Метафори |  |

* Кои думи в пета строфа са контекстови синоними? Каква е художествената им роля?

1. Анализационни наблюдения

* Наративно четене на творбата – Изказът е изповедно-монологичен в 1л., мн.ч. Звучи като тъжна песен за съдбовната раздяла с родината. Първа строфа започва с картината на морския залез. До Яворов темата за морето е непозната в българската литература. Вазов се възхищава от планината, Ботевият герой е „там на Балкана”, Славейков изобразява прекрасно полето. Тези картини изразяват чувствителността на един затворен на континента народ, прекарал пет века в една затворена империя. А морето предполага отвореност към света, излизане от рамките на националната и феодалната ограниченост. Изображението на залеза носи усещането за носталгия, скръб, умора, за окончателно приключване на жизнения път. В съзнанието на човека краят на деня се свързва подсъзнателно с края на живота. Дори вълните са уморени и затова успокоени, отказали се вече от яростта на стихийните игри. Така още началната картина въвежда читателя в елегичната атмосфера на преживяването. Спокойствието, което създават в началото „попътни тихи ветрове” е измамно. За героите на творбата движението към мястото на заточението, което ще бъде последна точка на жизнения им път, е нежелано. Затова то се свързва болезнено с чувството за безвъзвратност на пътуването. Глаголът „чезнете” има метафорично значение – родните брегове и слънцето „чезнат” така, както чезне надеждата за свобода и нов живот. Първата строфа може да се възприеме и като алюзия за утихналия гняв на пленниците.
* Втората строфа разкрива обозрим образ на България. Изброените топоними „Вардар, Дунав и Марица…” създават усещането за трайните ориентири за българското пространство. Подобно на Ботевата творба „Хайдути” или на Вазовото „Де е България” и тук очертаването на родните предели се свързва със сакрализацията на българските граници и свят. То употребата на бъдеще време в изповедта на заточениците подсказва, че унинието в душите им е все по-силно и дълбоко. Те осъзнават, че са обречени никога повече да не видят родните брегове. Именно тук се долавя и общочовешкото звучене на творбата – не се изразява само скръбта на българските революционери, а на всички , лишени от родината си, хора. Насилствено откъснатите от отечеството са навсякъде, това са страдалци, на които им е отнета възможността да реализират стремежите и идеалите си.
* Затова и трета строфа звучи по-обобщено, въвеждайки мотивите за борците за свобода и предателя. Мисията на революционерите е осуетена заради „предател клет”. „Дългът синовен” не е изпълнен заради коварство и мерзост. Инверсираните епитети акцентират върху тези определения. Реторичното обръщение към родината изразява съжалението за неизпълнения обет борбата да бъде доведена докрай. Условното наклонение, както и синекдохата „свят олтар” говорят за несбъднатите и нереализирани бунтовнически видения. Визираната случка в трета строфа е представена чрез форми за минало свършено време – „предаде”, „осъди”, които внушават неизбежността на наказанието. Героите са рушители на вековния гнет, но те са станали жертва на предателство. Това съчетание е познато от евангелския разказ за живота на Христос, който е предаден от Юда. Героизмът и мъченичеството са и основните черти на Вазовите хъшове. И в двете творби между героите и родината стои водното пространство, ничията територия; и в двете творби голямото желание на героите е да продължат борбата за освобождението на родината.
* Четвърта строфа започва с противопоставителния съюз „но”, който отново въвежда картината на отдалечаващия се кораб. Той не спира, а лети и отнася все по-надалеч заточениците. Последният образ на родното, който може да съзрат с очи, е Атон – символ на вярата и духовните опори за героите. Но метафоричният образ на нощта и крилото й внушават невъзможността тези картини да бъдат видени отново. Образът на света в цялата творба е неясен и размит, представен е като хаотично съчетание на вода и суша, на сън е реалност.
* Носталгичното чувство кулминира в последната, пета, строфа. Героите изразяват покрусата си чрез „сълзи накипели” и прострени „ръце в окови”, които като че ли искат да докоснат за последно изгубения свят. Родното е представено като „изгубен рай”, а непреодолимата скръб е „горчива”. Тя е отрова за сърцата и душите на заточениците, които знаят, че обратен път назад няма. Финалният стих е реторично обръщение към родния край, чрез което героите се прощават с него. Но тъй като прошка и прощаване могат да се възприемат и като вечна раздяла и искане на извинение за някакакъв грях, тук тълкуването може да върви по два пътя – прощават се, защото отиват на сигурна смърт, или искат прошка за това, че не са изпълнили обета към родината.
* Фигуративно четене на текста – Текстът може да се интерпретира и от гледна точка на идеята за разрива между човешкото и божественото, за „отпадането” на човека и отчуждаването му от изначалната Родина. Сънят, нощта и раят са универсални символи, които позволяват текста да се тълкува и по този начин. Триадата борба-предателство-съд препраща към библейския сюжет за Христос, неговото дело, предателство и съд в името на човешкия род и изкуплението на греховете му. В този смисъл може да се определят заточениците като насилствено отлъчени от родината герои, които се жертва на предателство и трябва да бъдат отлъчени от родния свят. Морето и корабът пък препращат и към историята за Ной, т.е. тези мъченици на свободата са избраниците и те ще бъдат спасени, защото делото, което са защитавали, е било свято. Мотивът за пътя се свързва със себенамирането и себеутвърждаването. Колкото повече се отдалечават, толкова повече страдат, но „Този, който издържи до края, той ще се спаси”, според Библията.